แนวรับ 1,600 จุด
นักวิเคราะห์หลายคนประเมินว่า ดัชนีหุ้นไทยปีนี้ไม่น่าจะหลุด 1,600 จุด 
19 พ.ย. 2561

ลูบคมตลาดทุน  : ธนะชัย ณ นคร
นักวิเคราะห์หลายคนประเมินว่า ดัชนีหุ้นไทยปีนี้ไม่น่าจะหลุด 1,600 จุด
และ 1,600 จุดที่ว่านี้ จะเป็นแนวรับสำคัญ และเป็นจังหวะทยอยเข้าซื้อสะสมหุ้นที่แต่ละโบรกฯ เขาแนะนำกัน
สัญญาณทางเทคนิค ถูกมองจากหลายโบรกฯ เหมือนกันว่า “ตลาดซึมลง” ดัชนีไซด์เวย์ออกด้านข้าง และมีโอกาสปรับลงได้อีก จากการที่ไร้แรงรีบาวด์
ช่วงนี้ปัจจัยบวกจากต่างประเทศเริ่มคลี่คลาย
อย่างตลาดหุ้นต่างประเทศเมื่อวันศุกร์ก็บวกกันเกือบทั้งภูมิภาค เช่นเดียวกับเมื่อวานนี้ส่วนใหญ่จะปิดในแดนบวก
ส่วนของเราถึงแม้จะบวก แต่ก็เป็นเพียงเล็กน้อยจริง ๆ (+1.48 จุด มาที่ 1,628 จุด)
ประเด็นที่น่าสนใจคือ มูลค่าการซื้อขายเบาบางมาก ๆ หรือเพียง 29,913 ล้านบาทเท่านั้น และเป็นการซื้อขายที่เบาบางต่อเนื่องมาจากสัปดาห์ก่อนหน้านี้
ก่อนหน้านี้ หลายคนบอกว่า หุ้นบ้านเราได้รับผลกระทบจากต่างประเทศ
พอต่างประเทศเริ่มดีขึ้น กลับมาเจอภายในประเทศอีก
เพราะล่าสุด สภาพัฒน์รายงานตัวเลขจีดีพีไตรมาส 3/2561 ขยายตัวเพียง 3.3% ต่ำกว่าที่คาดการณ์กันไว้
แม้ว่ากลุ่มหลัก ๆ ที่มีปัญหา และกดจีดีพีจะมีเพียง “กลุ่มส่งออก” และ “ท่องเที่ยว”
แต่เรื่องนี้ได้สร้างความวิตกกังวลต่อนักลงทุนอย่างมาก และจะสะท้อนถึงความเชื่อมั่นที่จะถดถอยต่อไป
หุ้นกลุ่มธนาคารพาณิชย์ถูกขายออกมาค่อนข้างมากเมื่อวานนี้ จากข่าวจีดีพีหดตัว นำโดยกลุ่มธนาคารขนาดใหญ่ 4 แห่ง คือ BBL KBANK KTB และ SCB
นักวิเคราะห์มองกันว่า อาจจะเป็นการ “ตื่นตกใจเกินไป”
และมองว่าสถานการณ์ไม่น่าจะเลวร้ายไปถึงขั้นที่ทำให้กลุ่มธนาคารกลับมาถอยหลังอีก
ธนาคารเกือบทุกแห่งได้ตั้งสำรองหนี้ฯ ได้ระดับแข็งแกร่ง
และไตรมาส 4 ปีนี้ ไม่น่าจะมีแบงก์แห่งไหนที่จะต้องตั้งสำรองหนี้ฯ พิเศษเพิ่ม หลังจากได้มีการตั้งไว้ค่อนข้างมากในช่วงไตรมาสก่อน ๆ หน้านี้แล้ว
มาดูผลประกอบการของบริษัทจดทะเบียน (บจ.) กันบ้าง
มีรายงานอย่างไม่เป็นทางการจากโบรกฯ ว่า กำไรของ บจ.ไตรมาส 3 อยู่ที่ 2.55 แสนล้านบาท เติบโต 22%
มีหุ้นบางตัวที่แสดงกำไรแบบเซอร์ไพรส์
และมีหุ้นหลาย ๆ ตัวที่มีผลประกอบการต่ำกว่าเป้าหมายและคาดการณ์เช่นกัน
ทว่า โดยรวมแล้ว กำไรในช่วง 9 เดือนแรก ขยับขึ้นมาอยู่ที่ 7.8 แสนล้านบาท เติบโตได้ถึง 11%
ดู ๆ ไปแล้วตัวเลขกำไรที่ออกมานักลงทุนก็ควรได้ตื่นเต้นกับตัวเลขนี้บ้าง แต่กับดูเหมือนจะเฉย ๆ และตลาดหุ้นกลับยังร่วงลง นักลงทุนแทบไม่ได้ตื่นเต้นอะไรเลย
ตลาดหุ้นไม่ได้ตอบรับกับกำไรกว่า 7.8 แสนล้านบาท..?
เมื่อมองไปถึงตัวเลขทั้งปี ที่ถูกคาดหมายว่า จะเพิ่มขึ้นมาเป็น 1.08 ล้านล้านบาท และจะเป็นปีแรกที่กำไรของ บจ.พุ่งทะลุ 1 ล้านล้านบาท
ตัวเลขนี้ ฟังดูแล้วเหมือนจะยังเฉย ๆ กัน
มีคำถามว่าเกิดอะไรขึ้นกับนักลงทุนและตลาดหุ้นไทย
ข้อมูลเชิงลึกเข้าไปถึงนักลงทุนหรือไม่
ตลาดหลักทรัพย์ฯ ควรจะมี “แอคชั่น” เกี่ยวกับข้อมูลของ บจ.ต่าง ๆ ให้มากกว่านี้หรือไม่ เพื่อเสนอข้อมูลต่อนักลงทุนให้มากขึ้น และเรียกความเชื่อมั่นให้สูงยิ่งขึ้น
งาน SET in the city 2018 ที่เพิ่งผ่านพ้นไป ยังไม่ได้สรุปตัวเลขธุรกรรมออกมาว่ามีจำนวนเท่าไหร่
แต่ระหว่างการจัดงาน ในช่วงของวันทำการของตลาดหุ้น ดัชนีกลับร่วงลงทุกวัน
หวั่นว่า หากสถานการณ์ยังเป็นไปแบบนี้อยู่
ไม่รู้ว่าแนวรับ 1,600 จุด ที่นักวิเคราะห์ประเมินว่า “รับอยู่” นั้น
ถึงสิ้นปีนี้ จะหลุดหรือไม่